[pic] | COMISIA COMUNITĂŢILOR EUROPENE |

Bruxelles, 13.9.2007

COM(2007) 523 final

2007/0194 (CNS)

Propunere de

REGULAMENT AL CONSILIULUI

de derogare de la Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori, în ceea ce priveşte retragerea terenurilor din circuitul agricol pentru anul 2008

(prezentată de Comisie)

EXPUNERE DE MOTIVE

1. CONTEXTUL PROPUNERII

- Motivele şi obiectivele propunerii

Propunerea este justificată de situaţia de pe piaţa de cereale. Se preconizează că utilizarea în scopuri agricole a hectarelor care corespund unor drepturi de retragere din circuitul agricol îi va încuraja pe agricultori să producă o cantitate suplimentară de cereale, ceea ce ar putea contribui la reducerea tensiunii de pe piaţă.

- Context general

La începutul anului de piaţă 2007/2008, piaţa de cereale se caracterizează prin preţuri excepţional de ridicate.

Nivelul scăzut al stocurilor finale ale Uniunii Europene la sfârşitul anului 2006/2007 este rezultatul recoltei din 2006, mai săracă decât se prevedea, şi anume de 266 milioane de tone, din cauza condiţiilor meteorologice nefavorabile din timpul recoltării. Stocurile de intervenţie s-au redus considerabil în timpul anului de piaţă, de la 14 milioane de tone la 2,5 milioane de tone, compuse în principal din porumbul deţinut de Ungaria. Cantităţile oferite pentru intervenţii au fost nesemnificative. Peste 8 milioane de tone din stocurile de intervenţie au fost introduse pe piaţa internă, incluzând 2,9 milioane de tone de grâu, 3,4 milioane de tone de porumb, 1,4 milioane de tone de orz şi aproximativ 395 000 de tone de secară. Estimările privind volumul stocurilor private variază, însă toţi analiştii sunt de acord că acestea au înregistrat o scădere considerabilă în anul 2006/2007. Importurile de cereale din UE-27 sunt estimate la 12,4 milioane de tone, faţă de 10 milioane de tone în anul 2005/2006, iar exporturile la 19,1 milioane de tone, faţă de 24,9 milioane de tone în 2005/2006. În ciuda ratei de schimb euro/dolar mai degrabă nefavorabile, exporturile s-au putut efectua fără restituiri.

Este posibil ca vremea uscată şi neobişnuit de caldă din luna aprilie a acestui an să aibă efecte negative considerabile asupra productivităţii. Această situaţie a fost parţial compensată de ploile benefice care au căzut în luna mai în statele membre din vestul Uniunii, însă în regiunea din sud-estul Europei vremea a continuat să fie caldă şi uscată, în special în România şi în Bulgaria, care s-au confruntat cu o secetă istorică. Primele estimări privind recolta din 2007 rămân apropiate de nivelul din anul precedent şi vor determina o nouă reducere a stocurilor private de cereale ale UE până la încheierea anului de piaţă 2007/2008. La nivel internaţional, se preconizează că stocurile finale din 2007/2008 vor înregistra o scădere istorică, atingând niveluri excepţional de reduse, în special în marile ţări exportatoare.

În acest context, o recoltă „normală” în 2008, cu o productivitate înscrisă în tendinţă şi însoţită de derogarea propusă în ceea ce priveşte retragerea terenurilor din circuitul agricol al Uniunii Europene pentru 2008 ar permite doar o reconstituire parţială a stocurilor private, iar stocurile finale totale pentru anul de piaţă 2008/2009 vor fi inferioare stocurilor iniţiale pentru anul de piaţă în curs. O recoltă slabă în 2008 însoţită de un coeficient de retragere din circuitul agricol de 10% ar putea expune piaţa internă la riscuri grave.

Sistemul de retragere a terenurilor din circuitul agricol a fost introdus ca instrument de gestionare a ofertei, într-un moment în care capacitatea de producţie de cereale a Uniunii Europene depăşea debuşeurile comerciale şi s-a aplicat pe bază de voluntariat începând cu anul 1988/1989. După reforma din 1992, aplicarea acestui sistem a devenit obligatorie; producătorilor care intrau sub incidenţa schemei generale li s-a cerut să retragă din circuitul agricol un procent stabilit din suprafaţa declarată pentru a fi eligibili pentru plăţile directe. Odată cu reforma din 2003, aceştia au primit drepturi de retragere a terenurilor din circuitul agricol, care dau dreptul la o plată în cazul în care corespund unui hectar de teren eligibil retras din circuitul agricol.

Coeficientul de retragere obligatorie din circuitul agricol se stabilea iniţial în fiecare an, însă începând cu 1999/2000 a fost stabilit permanent la 10%, în scopul simplificării. În statele membre care au optat pentru schema de plată unică pe suprafaţă, şi anume Polonia, Republica Cehă, Republica Slovacă, Ungaria, Lituania, Letonia, Estonia, Cipru, Bulgaria şi România, agricultorii sunt exoneraţi de obligaţia de retragere a terenurilor din circuitul agricol.

Terenurile care fac în prezentul obiectul unei retrageri obligatorii din circuitul agricol în Uniunea Europeană reprezintă o suprafaţă de 3,8 milioane de hectare. În cazul în care coeficientul de retragere din circuitul agricol ar fi stabilit la 0%, suprafaţa care ar fi destinată din nou producţiei agricole ar fi între 1,6 şi 2,9 milioane de hectare. Având în vedere productivitatea medie, aproximativ 10 milioane de tone de cereale ar putea fi introduse astfel pe piaţă. Presupunând că agricultorii decid să utilizeze maximum de terenuri pentru producţia de cereale, în detrimentul altor culturi, în special oleaginoase, această cantitate ar putea atinge 17 milioane de tone.

Stabilirea la zero a coeficientului de retragere din circuitul agricol nu îi obligă pe agricultori să îşi cultive terenurile. Aceştia pot continua să le retragă voluntar din circuitul agricol şi să aplice programe de protecţie a mediului. Eco-condiţionalitatea se aplică tuturor terenurilor arabile.

În fine, deşi a fost introdusă ca măsură de piaţă, retragerea terenurilor din circuitul agricol a avut efecte pozitive asupra mediului în numeroase regiuni. Eliminarea obligaţiei de retragere din circuitul agricol pe termen lung ridică problema modului în care aceste efecte pozitive pot fi menţinute. Comisia va aborda această chestiune în cadrul revizuirii PAC din 2008.

- Dispoziţiile în vigoare în domeniul propunerii

Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori şi de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 şi (CE) nr. 2529/2001.

- Coerenţa cu celelalte politici şi obiective ale Uniunii

O decizie permanentă ar necesita o analiză a mijloacelor prin care se pot menţine efectele pozitive asupra mediului ale retragerii terenurilor din circuitul agricol.

2. CONSULTAREA PăRţILOR INTERESATE şI STUDIUL DE IMPACT

- Consultarea părţilor interesate

Propunerea a fost anunţată în cadrul Consiliului pentru agricultură din data de 16 iulie 2007 şi a fost publicat un comunicat de presă. Principalele asociaţii europene de agricultori, reprezentanţii sectorului industrial şi comercianţii şi-au exprimat sprijinul în favoarea acestei propuneri[1].

Decizia trebuie adoptată urgent, dată fiind gravitatea situaţiei de pe piaţa de cereale. Agricultorii trebuie să fie informaţi înainte de a lua decizii privind însămânţările de toamnă din 2007.

- Obţinerea şi utilizarea expertizei

Nu a fost necesară consultarea experţilor externi.

- Studiu de impact

Nu este cazul.

3. ELEMENTE JURIDICE ALE PROPUNERII

- Rezumatul acţiunii propuse

Scopul prezentei propuneri este stabilirea la 0% a coeficientului retragerii obligatorii din circuitul agricol pentru anul 2008.

În cadrul funcţionării schemei de plată unică, această măsură implică faptul că utilizarea oricărui hectar eligibil poate da dreptul la plata sumei corespunzătoare drepturilor de retragere din circuitul agricol şi că este autorizată utilizarea în scopuri agricole a terenurilor retrase din circuitul agricol.

- Temeiul juridic

Articolul 37 alineatul (2) din Tratatul de instituire a Comunităţii Europene.

- Principiul subsidiarităţii

Propunerea intră în sfera competenţei exclusive a Comunităţii. Prin urmare, principiul subsidiarităţii nu se aplică.

- Principiul proporţionalităţii

Propunerea respectă principiul proporţionalităţii, întrucât o recoltă slabă în 2008 ar putea expune piaţa internă la riscuri grave.

- Alegerea instrumentelor

Instrument propus: regulament al Consiliului.Alte instrumente nu ar fi adecvate din următorul motiv: un regulament trebuie modificat printr-un alt regulament.

4. IMPLICAţII BUGETARE

Pe baza productivităţii înscrise în tendinţă, se estimează că reducerea la 0% a coeficientului de retragere a terenurilor din circuitul agricol nu va determina o creştere a stocurilor de intervenţie în anul de piaţă 2008/2009. Ţinând cont de situaţia actuală tensionată a pieţei, de preţurile de piaţă ridicate şi de evoluţiile previzibile, propunerea nu ar trebui să determine o creştere a stocurilor de intervenţie sau a cheltuielilor bugetare aferente în exerciţiile bugetare 2009 şi 2010.

5. INFORMAţII SUPLIMENTARE

- Simplificare

Propunerea prevede simplificarea procedurilor administrative din sarcina autorităţilor publice (comunitare sau naţionale).

Propunerea este inclusă în Programul de lucru şi legislativ al Comisiei cu numărul de referinţă 2007/AGRI/052.

2007/0194 (CNS)

Propunere de

REGULAMENT AL CONSILIULUI

de derogare de la Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori, în ceea ce priveşte retragerea terenurilor din circuitul agricol pentru anul 2008

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 37 alineatul (2) al treilea paragraf,

având în vedere propunerea Comisiei,

având în vedere avizul Parlamentului European[2],

întrucât:

(1) Articolul 54 din Regulamentul (CE) nr. 1782/2003 al Consiliului[3] prevede că, pentru a fi eligibil pentru plată în cadrul schemei de plată unică, orice drept de retragere a terenurilor din circuitul agricol trebuie să fie legat de un hectar de teren retras din producţie.

(2) La începutul anului de piaţă 2007/2008, piaţa de cereale se caracterizează prin preţuri excepţional de ridicate, atât la nivel comunitar, cât şi la nivel internaţional. Nivelul scăzut al stocurilor finale ale Uniunii Europene la sfârşitul anului 2006/2007 este rezultatul recoltei din 2006, mai săracă decât se prevedea. Date fiind primele estimări privind recolta din 2007, există multe incertitudini în ceea ce priveşte reconstituirea stocurilor. La nivel internaţional, se preconizează că stocurile finale din 2007/2008 vor înregistra o scădere istorică, atingând niveluri excepţional de reduse, în special în marile ţări exportatoare. În acest context, chiar dacă recolta din 2008 ar fi la un nivel normal, stocurile nu ar creşte semnificativ, însă o recoltă slabă ar putea expune piaţa internă la riscuri grave. Pe lângă aceasta, preţurile cerealelor şi stocurile de cereale au un impact considerabil asupra disponibilităţii şi a preţurilor altor culturi arabile, cum ar fi plantele oleaginoase şi proteaginoase, precum şi asupra sectorului creşterii animalelor, ceea ce contribuie la o potenţială extindere a riscului la aceste sectoare.

(3) Prin urmare, este necesar ca, pentru 2008, să se autorizeze utilizarea în scopuri agricole a terenurilor retrase din circuitul agricol,

ADOPTĂ PREZENTUL REGULAMENT:

Articolul 1

Prin derogare de la articolul 54 alineatul (3) din Regulamentul (CE) nr. 1782/2003, în anul 2008 agricultorii nu sunt obligaţi să retragă din producţie hectarele eligibile pentru ajutorul de retragere din circuitul agricol pentru a putea beneficia de sumele stabilite pentru drepturile respective.

Articolul 2

Prezentul regulament intră în vigoare în a şaptea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu

Preşedintele

FIŞĂ FINANCIARĂ | Fichefin/07/24545 REV1 OJ/mlc 6.1.2007 |

DATA: 16/8/2007 |

1. | LINIE BUGETARĂ: 5/2/2001 | CREDITE: 516 milioane de euro (Buget 2007) |

2. | TITLU: Propunere de regulament al Consiliului de derogare de la Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori, în ceea ce priveşte retragerea terenurilor din circuitul agricol pentru anul 2008. |

3. | TEMEI JURIDIC: Articolul 37 alineatul (2) din Tratat |

4. | OBIECTIVE: Atenuarea tensiunilor de piaţă prin stabilirea la zero a coeficientului de retragere a terenurilor din circuitul agricol, pentru a încuraja agricultorii să producă o cantitate suplimentară de cereale. |

5. | IMPLICAŢII FINANCIARE | PERIOADĂ DE 12 LUNI (MEUR) | EXERCIŢIUL FINANCIAR ÎN CURS 2007 (MEUR) | EXERCIŢIUL FINANCIAR URMĂTOR 2008 (MEUR) |

5.0 | CHELTUIELI - DIN BUGETUL CE (RESTITUIRI/ INTERVENŢII) - DIN BUGETELE NAŢIONALE - DIN ALTE SECTOARE | - | - | - |

5.1 | VENITURI - RESURSE PROPRII ALE CE (PRELEVĂRI/TAXE VAMALE) - RESURSE NAŢIONALE | - | - | - |

2009 | 2010 | 2011 | 2012 |

5.0.1 | CHELTUIELI ESTIMATIVE | - | - | - | - |

5.1.1 | VENITURI ESTIMATIVE | - | - | - | - |

5.2 | METODA DE CALCUL: |

6.0 | ESTE POSIBILĂ FINANŢAREA PROIECTULUI DIN CREDITE ÎNSCRISE ÎN CAPITOLUL RELEVANT AL BUGETULUI ACTUAL? | DA / NU |

6.1 | ESTE POSIBILĂ FINANŢAREA PROIECTULUI PRIN TRANSFER ÎNTRE CAPITOLELE BUGETULUI ACTUAL? | DA / NU |

6.2 | ESTE NECESAR UN BUGET SUPLIMENTAR? | DA NU |

6.3 | ESTE NECESARĂ ÎNSCRIEREA CREDITELOR ÎN BUGETELE VIITOARE? | DA NU |

OBSERVAŢII: Reducerea propusă a coeficientului obligatoriu de retragere a terenurilor din circuitul agricol, şi anume 0% pentru anul de piaţă 2008/2009, ar duce la creşterea producţiei de cereale a Uniunii Europene cu aproximativ 10 milioane de tone. În urma recoltei extrem de slabe din 2007 (anul de piaţă 2007/2008), această creştere a producţiei în 2008, care ar decurge din stabilirea la zero a coeficientului de retragere din circuitul agricol, împreună cu întoarcerea la productivităţi înscrise în tendinţă pentru recolte în general, ar restabili o situaţie mai echilibrată, care ar garanta aprovizionarea pentru consumul uman şi animal, precum şi pentru utilizările industriale în Uniunea Europeană şi ar permite reconstituirea într-o anumită măsură a stocurilor private. Ţinând cont de situaţia actuală tensionată a pieţei şi de evoluţiile previzibile, propunerea nu ar trebui să determine, în condiţii climatice normale, o creştere a stocurilor de intervenţie sau a cheltuielilor bugetare aferente în exerciţiile bugetare 2009 şi 2010. |

[1] Comunicatul de presă al COPA COGECA din 2 iulie 2007 şi reflecţiile comune privind condiţiile actuale şi viitoare ale politicii UE – European Grain and Oilseed Convention, Bruxelles, 4 mai 2007, AAF, COCERAL, FEDIOL, FEFAC, EUROFLOUR, GAM.

[2] JO C …, …, p. ….

[3] JO L 270, 21.10.2003, p. 1. Regulament, astfel cum a fost modificat ultima dată prin Regulamentul (CE) nr. 552/2007.